Maria Beatrice d’Este (1750–1829)

Maria Beatrice d'Este (født 7. april 1750 i Modena, død 14. november 1829 i Wien) var hertuginne av Massa og Carrara. Gjennom henne kom hennes farsslekts hertugdømmer, Modena og Reggio, og hennes morsslekts hertugdømme, Massa-Carrara, i habsburgernes besittelse. Hun var stammor for linjen Østerrike-Este.

 Liv og virke 
 Bakgrunn
Maria Beatrice Ricciarda d’Este var første barn og eneste datter av hertugen av Modena, Ercole III d'Este, og Maria Teresia Cybo. Hennes eneste bror Rinaldo, tronarvingen, døde få måneder etter sin fødsel i 1753, og hun ble derfor alenearving til hertugdømmene både på fars- og morssiden.

Hun ble regnet som et «godt parti» i kongelige kretser, og keiserinne Maria Theresia fattet interesse for henne, siden hun ønsket å knyttet Hertugdømmet Modena til huset Habsburg.

Ekteskap
Erkehertug Ferdinand Karl av Østerrike ble derfor allerede som lite barn forlovet med hertuginne Maria Beatrice. 15. oktober 1771 ble de gift i Milano. Bryllupsfesten omfattet bl.a. uroppføringen av Wolfgang Amadeus Mozarts opera Ascanio in Alba. Ekteskapet skal ha vært lykkelig. Paret fikk ni barn og grunnla linjen Habsburg-d'Este.

I 1780 ble Ferdinand Karl stattholder i Lombardia, men ble senere fordrevet med sin familie av Napoléon Bonaparte. 

Politisk var han nokså innflytelsesløs, i likhet med søsteren Maria Christina av Østerrike, som var stattholder i Nederlandene. Broren Josef II gav ham ikke mye spillerom. Ferdinand Karl og Maria Beatrice var likevel populære i befolkningen, fremfor alt på grunn av sitt sosiale engasjement.

Napoleons innmarsj i Milano i 1796 tvang familien på flukt fra de franske invasjonsstyrkene. Etter opphold i Trieste og Brünn, slo hertuginnen seg ned i Wiener Neustadt sammen med noen av barna. Ferdinand bodde i Schloss Belvedere sammen med de eldre sønnene.

Hertuginne i Massa og Carrara
I 1814 ble Maria Beatrice regjerende hertuginne i Massa og Carrara. Etter hennes død ble Massa-Carrara lagt under Hertugdømmet Modena.

 Barn 
 Maria Theresia (1773–1832), gift med Viktor Emanuel I av Sardinia
 Joseph Franz (1775–1776)
 Maria Leopoldine (1776–1848), gift med Karl Theodor av Bayern og grev Ludwig von Arco
 Frans IV (1779–1846), hertug av Modena fra 1814 til 1846
 Ferdinand Karl Josef (1781–1850), fra 1830 generalguvernør i Galicia
 Maximilian Joseph (1782–1863), høymester i Den tyske orden
 Maria Antonia (1784–1786)
 Karl Ambrosius (1785–1809), erkebiskop av Gran
 Maria Ludovika (1787–1816), gift med keiser Frans II

 Referanser 

Kategori:Huset Habsburg
Kategori:Italienere